Ventiraivel suenter dir cumbat

Da Trudi von Fellenberg-Bitzi

Avant tschintg onns è la vita da Christian Hamböck sa midada fundamentalmain. Tras in accident da parasgulada il fanadur 1998 è el daventà paraplegicher. Cun optimissem, fidanza e disciplina ha el organisà da nov sia vita suenter l'accident. Oz abitescha el cun sia dunna Barbara, la pitschna figlia Nuria Nathalie ed ils dus giats Gandalf e Shiva en in'abitaziun nova da proprietad.

Nuria surri. Cuntenta giascha ella en il bratsch da ses bab. Guarda tgi ch'è qua, distingua vuschs estras. Ses egls traglischan. La mattetta sauna è naschida ils 23 da favrer 2003 - ina dumengia - a las 05.12 en il ospital Bethesda a Basilea. Ina greva naschientscha è quai stà, raquinta il bab Christian. EI ha patì cun sia dunna, temì schebain tut giaja bain, sperà ch'i saja prest passà. E cur ch'el ha lura tegnì en bratsch sia pitschna figlia, ha el resentì quai sco il pli bel ed il pli profund mument da sia vita. “Jau hai simplamain stuì bragir.” Era cur ch'el discurra oz - sis mais pli tard - da quest eveniment, è el anc adina commuventà. “Igl è nunditg fascinant da vesair co ch'in uman sa sviluppa e nascha finalmain, crescha e fa progress.” Cur che sia dunna Barbara ha ditg ad el ch'ella saja en speranza, ha el gì in plaschairun ed el raquinta co ch'els han documentà la gravidanza: “Mintga mais avain nus fotografà il venter. Sin ils maletgs pon ins vesair bain co ch'el è creschì. Nus essan er ids regularmain tar la media da dunnas. Cun l'ultrasun avain nus vis anc meglier co che l'uffant crescha, sa mova... Quai è stà propi sensaziunal.” Gia durant la 12avla emna ha Barbara procurà per ina visita prenatala. Uschia han els gì entaifer dus dis la segirtad che lur uffant è saun - e ch'igl è ina mattetta.
Dapi l'avust è Nuria trais dis l'emna en la canorta d'uffants. In di s'occupa Barbara, che lavura 75%, ed in di s'occupa Christian, che lavura 70%, cumplainamain da la pitschna. Uschia è l'entira vita da famiglia organisada e planisada.

Nuria Nathalie è l'uffant d'in bab paraplegic. Pir pli tard vegn ella a realisar tge che quai vul dir. Il bab plain premura ed affecziun vegn segir a purtar sia figlia sin ils mauns. Ma raiver cun ella sin las plantas, quai na po el betg. Christian è dentant plain fidanza: “Ella crescha si sco mintg'auter uffant. Ed ella vegn a s'endisar vidlonder che jau sun en la sutga cun rodas.” Dapi ch'ils Hamböcks vivan en la nova abitaziun da proprietad, è la vita perfetga. Avant 2 onns èn els sa decidids da cumprar in'atgna abitaziun e da sa participar da l'entschatta a la planisaziun. Uschia han els fixà ensemen cun l'architect la repartiziun generusa da las stanzas, elegì las materialias, adattà la duscha e la tualetta per la sutga cun rodas ed insumma concepì l'entira abitaziun uschia ch'ella è transibla per la sutga cun rodas. “In siemi da vita è ì en vigur”, di Christian plain ventira. EI fa sitg a la poppa, fa termagls cun ella, fa ninanana fin ch'ella dorma. “Co ch'ins fa sitg, hai jau guardà bain en il ospital. I dat tuttina in per trics che jau hai emprendì. Quels èn necessaris per ch'ils sdratschs sesian er endretg...”

Charsinar pli impurtant che sexualitad 
Ins crai magari che umens paraplegics na sajan betg abels da schendrar pops. Quai nun è vair. Quai ch'è però segir è ch'ins sto crear novas mesiras per relaziuns. “Jau ma sun dumandà, schebain jau saja insumma anc abel d'avair ina relaziun e sche jau possia satisfar a las pretensiuns d'ina partenaria. Questas dumondas generalas sa referivan er a la sexualitad. Jau era en ina situaziun absolutamain nova e perquai malsegir. Il Center svizzer dals paraplegichers porscha dentant l'agid psicologic correspundent. En in ambient famigliar infurmeschan e cusseglian spezialists davart quest tema.” Christian Hamböck ha gì la fortuna da chattar ina psicologa che ha in partenari paraplegic. Perquai conuscheva ella fitg bain ils problems. “Ella ha mitigià mias temas e mes dubis.” Che la sexualitad po er esser bella, sch'il partenari n’ha betg las premissas d'in uman abel da chaminar, e cler. “Charsinar 

ha in'impurtanza bler pli gronda”, declera Christian e sia dunna Barbara agiunta ch'ella n'haja mai il sentiment da stuair renunziar ad insatge. S'occupar pli intensivamain cun il partenari, sentir in l'auter e sa laschar era temp, quai saja la vaira qualitad. Christian Hamböck: “Sa chapescha che jau era er gnervus, perquai che jau m'orientava a relaziuns da pli baud e na saveva betg propi co vegnir a frida cun la nova situaziun. Ma la finala essan nus ids enturn in cun l'auter a moda fitg sluccada.» 
Christian Hamböck na sa lamenta betg da ses destin, el accepta ch'el ha gì in accident ed è ussa en la sutga cun rodas. “Jau pens che jau hai oz puspè ina fitg auta qualitad da vita. Schebain jau poss ir u betg, quai na mida mia persuna. Jau hai grond plaschair che jau hai pudì en mia situaziun dar la vita ad in uffant saun. In bel di vegn Nuria a currer enturn, sco quai che jau sun era currì d'uffant. Ella vegn ad ir en las muntognas e far tut quai che uffants vulan far. Jau resent mia rolla da bab en la sutga cun rodas sco ina sfida spezialmain captivanta.” Era Barbara è intgantada e manegia: “Sche Nuria na fiss vegnida en nossa vita communabla, avess jau manchentà insatge.”

Il sport al ha adina accumpagnà 
Christian Hamböck è naschì a Graz. Cur ch'el ha in onn, vegnan ses geniturs a Basilea. Il bab è chemicher e survegn ina plazza da lavur en la perscrutaziun. Christian crescha si a Binningen, frequenta là la scola primara e pli tard il progimnasi. A Münchenstein absolva el ina scola commerziala da trais onns e lavura suenter tar la Societad da banca da lez temp. Suenter in segiurn linguistic en l'Engalterra ed in viadi pli lung en l'Australia cumenza el l'october 1990 la Scola superiura d'economia e d'administraziun a Basilea. Suenter il diplom cumenza el tar la firma Beiersdorf a Münchenstein, nua ch'el mida suenter in onn en il marketing. Var quatter onns e mez stat el là, fin ch'el va a lavurar il favrer 1998 tar Roche.
Cur che Christian raquinta da sia uffanza, è el tut intgantà dal sport. “Cun otg onns hai jau cumenzà a dar ballamaun, pli tard tennis. La stad gieva jau gugent cun velo e l'enviern cun skis. Il sport m'ha adina accumpagnà.” Sco tip da squadra, sco quai ch'el caracterisescha sasez, steva el gugent en cumpagnia cun amis, gieva savens en sortida e giudeva ina vita plain variaziun. Spezialmain gugent sa regorda el dal viadi en l'Australia. “Tut è stà uschè spontan. Nus avain cumprà in auto ed essan ids simplamain. Quai n'è betg pli pussaivel oz. Ins sto planisar tut ordavant e savair exact nua ch'ins stat sur notg, per ch'ins chattia er in hotel adattà per sutgas cun rodas.

In buf fatal 
Sin l'anniversari ha Christian survegnì da ses bab in bon per in curs da parasgulada. Da quel temp era el savens a Gstaad per la firma Beiersdorf ed el saveva ch'i dettia la tals curs. EI è s'annunzià per in curs da basa d'ina emna, nua ch'el ha emprendì d'avrir e trair si il planader sco er da prender chatsch e da partir. Era analisas da l'aura faschevan part dal studi teoretic. Suenter quell'emna era el abel da sgular, dentant anc senza brevet. Per survegnir quel ston ins avair fatg 50 sgols e passar in examen teoretic. Regularmain sa rendeva Christian pia a Gstaad, gieva si cun la pendiculara sin la “Wispile” e giudeva ses sgols. En in cudesch vegniva registrà mintga sgol e suttascrit dal scolast da parasgulada. Pir suenter il tschuncantavel sgol pon ins far l'examen teoretic e suenter il pratic. “Jau vuleva avair uschè blera experientscha sco pussaivel”, di Christian e perquai era el savens en l'aria. Uschia er ils 30 da fanadur 1998.
Ensemen cun ses ami Dani, ch'è principiant, viagescha el a Gstaad e va si cun la pendiculara sin la “Wispile”. Il scolast da parasgulada resta giudim ed els discurran sur il radiofon davart il vent e l'aura. “L'emprim sgol è reussì quel di ed atgnamain na leva jau betg ir si ina segunda giada. Ma lura ha mes ami manegià: ve, nus giain anc ina giada.” Cur ch'els arrivan sisum, constatescha Christian ch'il vent ha midà levamain. EI na sufla betg pli da davant, mabain da la vart. “Sch'ins vul trair si il parasgulada, dovr'ins cuntravent, uschiglio sa metta el per travers e lura n'han ins nagina schanza da partir.” Cur ch'il vent è sa calmà in pau, contactescha el il scolast da parasgulada. “I na dat nagins indizis per irregularitads. Tut va bain. Jau poss avrir il parasgulada, prender chatsch e ma auzar en l'aria. Ma suenter intginas secundas - jau sun be sin in'autezza da 10 - 15 meters - vegn in buf da la vart en. Quai ha per consequenza ch'il parasgulada dat ensemen da questa vart. Lura hai jau be anc 
la mesadad da la surfatscha dal parasgulada che jau dovrel per sgular. Il planader daventa instabil, croda ensemen e jau dun per terra.” Christian di ch'el na sa regordia betg concretamain vi da quest mument, ma ch'el haja empruvà tut il pussaivel. “En quest mument cur ch'ins senta ch'il parasgulada dat ensemen è ch'ins ha memia pauca autezza per avrir il parasgulada da salvament, emprov'ins tut cun dar cuntrapaisa. Ma quai n’ha purtà nagut. In per secundas pli tard sun jau dà per terra e crudà cun ils pes ordavant encunter la spunda. Quai che jau hai sentì en quel mument, èn stadas las pli grondas dolurs da mia vita. Jau giascheva en il pastg ed aveva il sentiment che mias chommas unflian. Jau na las sentiva betg pli endretg. Per vegnir liber da las dolurs hai jau stuì sbragir, sbragir, sbragir...” Ils auters pilots da parasgulada che avevan vis quai ch'era succedì, èn currids natiers immediat. Il lieu d'accident era be circa 100 meters davent dal lieu da partenza. En quel mument hai jau gì l'impressiun ch'i saja schabegià insatge fitg nausch. Mias chommas na pudeva jau betg pli muventar. Ma jau pudeva anc patratgar e discurrer.”

Ils amis han sustegni el 
Il helicopter arriva spert. Suenter l'emprim provediment vegn Christian transportà en il ospital regiunal da Saanen. Suenter ina visita medicala vegn el transferì en il Center svizzer dals paraplegichers a Nottwil. Là constatesch'ins ina fractura multipla dal dudeschavel spinal dal pèz. EI vegn operà, e cur ch'el sa dasda la notg sin la staziun intensiva, èn ses geniturs sper el. “Els eran tut consternads e realisavan dapli che jau. Igl è stà ina situaziun fitg difficila, perquai ch'els conuschevan las consequenzas da l'accident che jau na vuleva da quel temp anc betg vesair.” Suenter duas emnas vul el vesair las radiografias per sa laschar infurmar precis tge ch'è atgnamain rut. Lura decler'ins ad el ch'ins stoppia operar el anc ina giada per colliar resp. stabilisar ils spinals sur e sut la fractura. Suenter la segunda operaziun, cur che Christian sa senta meglier, vegn el transferì da la staziun intensiva en la staziun E, l'emprim en ina stanza da quatter e suenter en ina stanza singula. Là cumenza el spert a lavurar. La firma Roche, nua ch'el era engaschà pir dapi tschintg mais, al metta a disposiziun in laptop inclusiv stampader. Uschia po el accumpagnar tscherts projects davent dal letg. Il di è emplenì cumplainamain, duas gia il di sto el anc ir en la fisioterapia ed ina giada en l'ergoterapia. Vitiers vegnan diversas consultaziuns medicinalas - e suentermezdi las visitas. A l'entschatta è el fitg trist. EI realisescha tge ch'è succedì e ch'el na vegn mai pli a pudair ir a pe. “Jau hai gì ina sort d'emna da malencurada ed hai stuì prender cumià dal passà. Mes numerus amis m'han gidà fitg. Igl è stà grev per tuts, ma qua tras avain nus survegnì ina relaziun fitg stretga. Per mai persunalmain èn quests inscunters stads impurtants e m'han dà nova forza. Suenter mia dependenza cumpletta en la partiziun da tgira intensiva sun jau daventà sin la staziun mintga di in pau pli independent. In di han ins ditg a mai: “Damaun vegnis vus mobilisà.” E lura è Christian Hamböck vegnì en la sutga cun rodas ed ha acquistà puspè ina tscherta independenza. Oz descriva el quest sentiment uschia: “Jau saveva ch'i giaja ussa plaunsieu meglier.” Grazia a sia tenuta positiva èn bleras chaussas vegnidas pli levas. Auters quitads en ina situaziun oramai difficila ha la Fundaziun svizra per paraplegichers prendì davent ad el. La contribuziun da sustegn da 150 000 francs per commembers da l'associaziun da fauturs al ha era pussibilità da cumprar in vehichel adattà per impedids e da vegnir qua tras puspè mobil en il mintgadi. “Tut quai che surpassa quai che ti t'imagineschas, pos ti prender sco regal.” Tuttina sto el natiralmain era vegnir a frida cun sconfittas. “Sche jau hai cumplicaziuns pervia da mia paralisa, lura ma deprimescha quai. Smatgadas, difficultads cun la scufla et cetera... Jau sun gia restrenschì avunda. Sche jau hai lura anc problems supplementars, vegni difficil.”

Novas perspectivas 
Sche las portas sa serran, s'avran las fanestras, è ina moda da dir. Per Christian Hamböck constat quest maletg. Mo intgins mais aveva el lavurà sco manager da products tar la firma Roche, lura è capità l'accident. Ses novs collegas e sias novas collegas da lavur al avevan però survegnì gugent. Cur ch'els han udì tge ch'è succedì, eran els schoccads. Co reagir? Tge dir? Ha el gugent, sch'ins visita el? E cur ch'els èn vegnids a Nottwil, ha Christian fatg svanir lur schenadadad cun ses esser avert e positiv. Ina che vegniva savens al Lai da Sempach, era Barbara Keller. Ella lavurava en il medem team sco Christian, era però 
responsabla per auters products. La biotecnologa promovida era spezialmain tutgada dal destin da ses collega da lavur, perquai ch'els gievan savens a currer ensemen avant l'accident. “Nus appreziavan in l'auter fitg e jau aveva adina grond plaschair da sias visitas”, di Christian ed agiunta: Ma nus n'avain mai ristgà da discurrer d'in partenadi stabel. Cur che jau hai pudì bandunar la clinica da Nottwil il favrer 1999, hai jau vulì interprender insatge. Amis da Vienna m'avevan envida e lura hai jau dumandà Barbara sch'ella veglia era vegnir cun mai. Sin viadi a Vienna ans avain nus lura chattà, ed a Vienna avain nus passentà nossas emprimas vacanzas communablas.” Barbara: “Jau era profundamain impressiunada che Christian na sa lamentava mai da ses destin. Ed uschia è sa sviluppada tranter nus ina relaziun tut normala. Emoziunalmain essan nus vegnids fitg datiers in da l'auter. Jau n'hai dentant mai considerà Christian sco ina persuna che dovra agid. Jau al conuscheva gea gia avant l'accident ed al appreziava fitg.” A l’entschatta hai jau però anc gì resalvas - pervia da sia paraplegia - da cumenzar ina relaziun stabla.
Cur ch'el è ì l'atun 1999 cun in ami en l'Egipta per far vacanzas da sfunsar, ha el realisà tuttenina ch'el è en sasez anc adina il medem carstgaun sco avant l'accident. “Jau hai ditg a mamez: hei, Christian, i fa atgnamain gist tant plaschair sco pli baud, simplamain in pau auter.” A partir da lura è el vegnì conscient che er sco paraplegicher è bunamain tut pussaivel. Ussa èn Barbara ed el in pèr e dapi curt temp era geniturs da Nuria Nathalie.
Dapi il december 2000 lavura Christian Hamböck cun in pensum da 70% tar la Fundaziun svizra per paraplegichers a Basilea ed è responsabel per il marketing da las donaziuns. La lavur e l'ambient al plaschan e l'activitad multifara al dat satisfacziun. EI è pli pauc sin viadi che pli baud e sia vita è vegnida in pau pli quieta. EI appreziescha l'oasa, nua ch'el returna adina puspè gugent. La patria è là nua che l'olma paussa. Per Christian è quai en ses nov da chasa tar sia dunna Barbara, la figlia Nuria e tar ses giats Gandalf e Shiva: en ina famiglia dal tuttafatg ventiraivla.